Centre national de littérature
De Lëtzebuerger Literaturarchiv (deels och Nationale Literaturzentrum), offiziell Centre national de littérature (CNL), ass e staatlecht Kulturinstitut zu Lëtzebuerg, dat dem Kulturministère ënnersteet, an deem seng Missioun et ass, Literatur vu Lëtzebuerg ze konservéieren, z'erfuerschen an zougänglech ze maachen (ë. a. och duerch Ausstellungen, Konferenzen, Atelieren, asw.). En ass am Servais-Haus, dem Gebuertshaus vum Emmanuel Servais, zu Miersch installéiert.

Aufgaben a Beschreiwung 

De Literaturarchiv sammelt alles, wat mat der literarescher Kreatioun zu Lëtzebuerg no 1815 ze dinn huet: Manuskripter, Drocksaachen, Biller a soss Dokumenter, déi domat zesummenhänken. Dorënner sinn ongeféier 40.000 Bicher, déi op der Plaz gelies, awer net ausgeléint kënne ginn.

D'Grondlag vum Literaturarchiv ass 1986 am Nationalarchiv geluecht ginn. 1995 konnt en am Servais-Haus seng Dieren opmaachen. E schafft mat anere Bibliothéiken an Archiven, wéi den Archives et musée de la littérature zu Bréissel, oder dem Deutsche Literaturarchiv zu Marbach zesummen.

Den CNL organiséiert reegelméisseg Virliesungen, Virträg, Filmprojektiounen an Ausstellungen, a gëtt Publikatiounen eraus.

Eng Annex, d'Haus Becker-Eiffes, mat zousätzleche Büroen an 2 Studioe fir Auteuren en résidence empfänken ze kënnen, gouf uganks 2009 ageweit. Doran ass och e grousse moderne Magazin fir d'Archiver.

Direkteren 
 1995 - 2012: Germaine Goetzinger
 2012 - 2020: Claude D. Conter
 2020: Pierre Marson (ad interim)
 zanter 2020: Nathalie Jacoby

Publikatiounen

D'Serie Lëtzebuerger Bibliothéik 
Lëtzebuerger Bibliothéik (fr. Nouvelle bibliothèque du Luxembourg) ass eng Serie, an där eeler, literaresch Wierker vu bekannte lëtzebuergeschen Auteuren aus dem 19. an dem 20. Joerhonnert nei erausginn a wëssenschaftlech kommentéiert ginn, mam Zil, datt déi Texter fir de Lieser nees um Bichermaart ze fanne sinn.

D'Serie Collection Essais 
An dëser Serie gi Wierker gemeinsam vum nationale Literaturzentrum an den Éditions Phi erausbruecht.
 Gast Mannes & Roger Muller, 2009. Heinrich Stammer und der Bund Polyhymnia: ein Pestalozzianer als Pädagoge, Schulbuchautor und Initiator der Luxemburger Literatur- und Sprachgeschichte des 19. Jahrhunderts.	Differdange: Phi; Mersch: Centre national de littérature. 321 S.

Ausstellungskatalogen 
Zanter senger Erëffnung am Joer 1995 bréngt den nationale Literaturzentrum zu all Ausstellung e Katalog eraus. Rezent Beispiller sinn:
 Germaine Goetzinger, Roger Muller, Nicole Sahl & Josiane Weber, 2009. Dicks: 1823 - 1891, Edmond de la Fontaine - Ech sinn e groussen Hexemeeschter. Ausstellung und Katalog. Mersch: Centre national de littérature. 279 S.
 Heumann, Hugo, 2007. Erlebtes-Erlittenes: von Mönchengladbach über Luxemburg nach Theresienstadt: Tagebuch eines deutsch-jüdischen Emigranten. Hrsg.: Germaine Goetzinger & Marc Schoentgen. Mersch: Centre national de littérature. 120 S.

Audiovisuell Dokumenter 
Den Literaturarchiv bréngt reegelméisseg Audioproduktiounen eraus, dacks als Complement zu engem Ausstellungskatalog.
 Renert oder de Fuuss am Frack an a Ma'nsgrësst. CD. Germaine Goetzinger, Gast Mannes, Roger Müller.
 Dies irae - e lëtzebuerger hörspill. CD. Michel Grevis: Text - Michel Zeches: Musek. Marco Lorenzini: Stëmm - Vania Lecuit: Gei - Danielle Hennicot: Braatsch - Catherine Lebrun: Cello - Maurice Clement: Uergel - Guy Frisch: Perkussioun.
 Antoine Meyer: E Schréck op de Lëtzebuerger Parnassus / Jong vum Schréck op de Lëtzebuerger Parnassus. 2004. CD. Spriecher: Steve Karier. Toun: Philippe Mergen. Studio: CNA Diddeléng.
 Dicks: Ech sin e groussen Hexemeechter. 2009. CD. Spriecher: Steve Karier. Toun: Yves Melchior. Studio: CNA Diddeléng.

Lafend Bibliographie vun der Lëtzebuerger Literatur 

D'Bibliographie courante de la littérature luxembourgeoise ass e Relevé vun der literarescher Produktioun zu Lëtzebuerg, deen zanter 1989 all Joer erauskënnt. D'Editiounen 2001 bis 2008 stinn als PDF-Dokumenter um Internetsite vum CNL zur Dispositioun .
 Daphné Boehles, 2009. Bibliographie courante de la littérature luxembourgeoise 2008: (21e année) et compléments des années précédentes. Mersch: Centre national de littérature. 479 p.

Inventairen 
De Lëtzebuerger Literaturarchiv bréngt reegelméisseg Inventairen eraus.
 Pierre Marson, 2005. Die Bestände des Luxemburger Literaturarchivs. Mersch: Centre national de littérature. 168 S. ISBN 2-919903-95-0.

Kuckt och 
 Luxemburgensia

Um Spaweck 

 Site vum CNL
 Interview mat der Mme Goetzinger, 1998, op forum.lu
 Loi du 25 juin 2004 portant réorganisation des instituts culturels de l'État am Mémorial A - N° 120 vum 15. Juli 2004, S. 1798 - S. 1810

Lëtzebuergesch Literatur
Kulturinstituter vum Staat
Bibliothéiken, Mediathéiken an Archiver zu Lëtzebuerg
Gemeng Miersch